6. โครงการในอนาคต 

ตลอดระยะเวลา 17 ปีที่ผ่านมา
บริษัทได้รับความไว้วางใจจากลูกค้าในการให้คำปรึกษาด้านการประชาสัมพันธ์
ซึ่งผลงานของบริษัทสร้างความพึงพอใจให้กับลูกค้าเสมอมา ทำให้บริษัทมีจำนวนลูกค้าเพิ่มขึ้นเรื่อยๆ
บริษัทจึงเล็งเห็นถึงความจำเป็นในการเพิ่มขีดความสามารถในการบริการ
เพื่อให้อยู่เหนือความคาดหวังของลูกค้าเสมอตามปรัชญาการดำเนินงานของบริษัท
บริษัทได้วางแผนที่จะขยายขอบเขตการให้บริการเพื่อให้ครอบคลุมงานประชาสัมพันธ์อย่างครบวงจรและเพื่อสร้างเครือข่ายทางธุรกิจให้มีความแข็งแกร่งยิ่งขึ้น
บริษัทได้ทำการสำรวจและวิเคราะห์ตลาด เพื่อหาทางเลือกที่เหมาะสมในการขยายธุรกิจ
โดยจะพิจารณาลงทุนในบริษัทที่มีความโดดเด่นในด้านต่างๆ
ที่ทำธุรกิจเกี่ยวเนื่องกับงานประชาสัมพันธ์หรือธุรกิจที่เอื้อประโยชน์ต่อการดำเนินงานของบริษัท
ทั้งบริษัทที่เป็น “ต้นน้ำ” เช่น
บริษัทที่ให้บริการคำปรึกษาในการบริหารธุรกิจที่บริษัทมีความถนัดและเชี่ยวชาญ (Management
Business Consultant) เป็นต้น และบริษัทที่เป็น “ปลายน้ำ” เช่น บริษัทโฆษณา
บริษัทที่สร้างสรรค์งานออกแบบ เป็นต้น
รวมถึงการเป็นตัวแทนของสำนักข่าวหรือสื่อสิ่งพิมพ์หรือสถานีโทรทัศน์ต่างประเทศที่มีศักยภาพ ทั้งนี้
ลักษณะการลงทุนอาจจะเป็นการซื้อกิจการ การร่วมลงทุน หรือการเป็นพันธมิตรทางธุรกิจ
ขึ้นอยู่กับเงื่อนไข ความเหมาะสมและประโยชน์ที่จะได้รับจากการลงทุนในขณะนั้น
ซึ่งการลงทุนดังกล่าวจะต้องช่วยเสริมให้การบริการของบริษัทมีความหลากหลายมากขึ้น
ช่วยขยายธุรกิจเพื่อผลประกอบการที่ดีขึ้นในระยะยาว
ในขณะเดียวกันก็ช่วยสร้างความได้เปรียบในการแข่งขันให้กับบริษัทด้วย

บริษัทพิจารณาถึงผลตอบแทนที่คาดว่าจะได้รับจากการลงทุน การควบคุมกิจการ
ตลอดจนความเข้าใจในกิจการ รวมถึงวัฒนธรรมองค์กร ทัศนคติ และแนวคิดต่างๆ
ซึ่งจะต้องสอดคล้องกับแนวทางของบริษัท
บริษัทได้เจรจากับผู้ประกอบการหลายรายในธุรกิจที่เกี่ยวข้อง
เพื่อร่วมกันเป็นพันธมิตรทางธุรกิจหรือกลุ่มการค้า
เพื่อนำเสนองานในโครงการขนาดใหญ่ของภาครัฐและเอกชน

ในปัจจุบันบริษัทได้ทำข้อตกลงเป็นพันธมิตรทางธุรกิจกับบริษัท ดิจิดีไซน์ แอนด์ แอดเวอร์ไทซิ่ง จำกัด
หรือ ดีดีเอ ซึ่งเป็นบริษัทเอเจนซี่ชั้นนำของชาวญี่ปุ่น
ที่มีความเชี่ยวชาญในการออกแบบสื่อด้านการตลาด ซึ่งจะส่งผลให้บริษัทมีบริการที่หลากหลาย
และครบวงจร สามารถตอบสนองความต้องการของลูกค้าทั้งภาครัฐและเอกชนได้มากยิ่งขั้น
ซึ่งในเบื้องต้นจะเน้นไปที่การวางแผนกลยุทธ์ เพื่อสื่อสารการตลาดในรูปแบบใหม่
ด้วยสัญลักษณ์นำโชค หรือ Character Mascot Marketing Strategy
ซึ่งการให้บริการในรูปแบบดังกล่าวกำลังได้รับความนิยมเป็นอย่างมากในต่างประเทศ
เนื่องจากช่วยส่งเสริมการสร้างแบรนด์ของสินค้าหรือองค์กรได้เป็นอย่างดี

นอกเหนือจากการเป็นผู้แทนในการวางกลยุทธ์ด้านโฆษณาและประชาสัมพันธ์ในต่างประเทศ
ให้แก่องค์กรเอกชนขนาดใหญ่ และผู้แทนแต่เพียงผู้เดียวในประเทศไทย
สำหรับกลุ่มลูกค้าที่เป็นหน่วยงานราชการและรัฐวิสาหกิจของ CNBC และพันธมิตรทางธุรกิจกับ
Ketchum และ Fleishman-Hillard แล้ว ในเดือนมกราคม 2549
บริษัทยังได้เข้าไปร่วมลงทุนในบริษัท โอเพ่น เรดิโอ จำกัด หรือเดิมชื่อบริษัท จี เรดิโอ จำกัด
ซึ่งเป็นผู้ให้บริการสถานีวิทยุเกี่ยวกับ 24 ชั่วโมง ในคลื่นเอฟเอ็ม 94 เมกะเฮิร์ตซ์
เพื่อขยายช่องทางการประชาสัมพันธ์ให้ครบวงจรยิ่งขึ้น โดยบริษัทเข้าซื้อหุ้นสามัญจำนวน 40,000
หุ้น (สี่หมื่นหุ้น) ในราคามูลค่าหุ้นละ 100 บาท (หนึ่งร้อยบาท) เป็นเงินจำนวน 4,000,000 บาท
(สี่ล้านบาทถ้วน) อนึ่งบริษัท โอเพ่น เรดิโอ จำกัด มีทุนจดทะเบียนจำนวน 100,000,000 บาท
(หนึ่งร้อยล้านบาทถ้วน) โดยมีผู้ถือหุ้นใหญ่คือ บมจ.จีเอ็มเอ็ม มีเดีย และนักลงทุนรายอื่น

นอกจากนี้
บริษัทยังมีโครงการเผยแพร่ความรู้ทางด้านการประชาสัมพันธ์ให้แก่องค์กรต่างๆอย่างทั่วถึงและต่อเนื่อง
เพื่อสนับสนุนให้องค์กรเหล่านั้นเห็นประโยชน์และความสำคัญของการประชาสัมพันธ์
และหันมาทำการประชาสัมพันธ์กันมากขึ้น โดยเฉพาะอย่างยิ่งการจัดกิจกรรมร่วมกับตลาดหลักทรัพย์ฯ
เกี่ยวกับการเผยแพร่ความรู้ในด้านตลาดทุนให้กับบริษัทที่มีความสนใจเข้าจดทะเบียนในตลาดหลักทรัพย์ฯ
เพื่อสร้างมูลค่าเพิ่มให้กับองค์กร
ซึ่งรูปแบบการนำเสนอและเนื้อหาความรู้จะแตกต่างกันไปตามความเหมาะสมและความสนใจของผู้เข้าร่วมกิจกรรม
การจัดกิจกรรมดังกล่าวนอกจากจะช่วยเผยแพร่ความรู้ให้กับผู้ที่สนใจแล้ว
ยังทำให้บริษัทมีชื่อเสียงเป็นที่รู้จักและมีโอกาสที่จะขยายฐานลูกค้าให้กว้างยิ่งขึ้นอีกด้วย